Стела Банкова
Стела Димитрова Ангелова-Банкова (по-известна като Стела Банкова) е български политик, народен представител в XXXIX и XL народно събрание, кандидат за вицепрезидент на България с Петър Берон на изборите през 2006 г.

Родена е на 11 март 1950 г. в с. Тлачене, България. Завършва българска филология; по професия е преподавател., около 15 години работи в Министерството на културата – преди и след 1989 г. Владее руски език и е омъжена (към 2005 г.).

В XXXIX народно събрание 
От 5 юли 2001 до 17 юни 2005 г. Стела Банкова е народен представител в XXXIX народно събрание. Избрана е от листата на НДСВ в Ловеч. Член е на Комисията по културата и заместник-председател на Комисията по жалбите и петициите на гражданите.

През март 2002 г., заедно с петима други депутати, е изключена или напуска парламентарната група на НДСВ.  Отстранена е и от парламентарните комисии, на които е член. Причината е писмо до министър-председателя и ръководител на НДСВ Симеон Сакскобургготски с искане за промени в икономическата и социалната политика на държавата, предваритерлно оповестено пред медиите.

От 8 март 2002 г. до 10 февруари 2003 г. е независим народен представител. От 5 март 2003 г. до 28 януари 2004 г. е заместник-председател на Парламентарна група „Национален идеал за единство“ (НИЕ). Отново е член в комисии: Комисията по културата (3 април 2003 г. – 16 юни 2004 г.) и Комисията по жалбите и петициите на гражданите (от 3 април 2003 до края на мандата на НС). От 28 януари 2004 г. е отново независим народен представител.

В XL народно събрание 
От 13 юли 2005 г. е народен представител в XL народно събрание. Влиза в парламента от листата на Коалиция „Атака“ в избирателен район 15 – Плевен. Тя е заместник-председател на парламентарната група на коалицията до 15 март 2006 г., когато напуска групата поради несъгласие с политиката ѝ.

Член е на Комисията по околната среда и водите и заместник-председател на Комисията по труда и социалната политика.

Внесени законопроекти 
 11 юли 2005 г. – Стела Банкова, заедно с Минчо Христов, внася първия законопроект в XL народно събрание, предвиждащ отмяна на реституцията на всички имоти на Симеон Сакскобургготски и роднините му; към март 2007 проектът все още не е подложен на гласуване.
 21 юли 2005 г. – промяна на Наказателния кодекс (заедно с Минчо Христов); отхвърлен на 13 юли 2006 г.
 27 юли 2005 г. – промяна на Закона за Българска народна банка (заедно с Минчо Христов); към март 2007 г. проектът не е подложен на гласуване.
 10 август 2005 г. – промяна на Закона за концесиите (заедно с Минчо Христов); към март 2007 г. проектът не е подложен на гласуване.
 25 август 2005 г. – промяна на Закона за гарантиране на влоговете в банките (заедно с Минчо Христов); отхвърлен на 25 юли 2006 г.
 23 май 2006 г. – промяна на Закона за енергетиката (заедно с Минчо Христов); отхвърлен на 8 юни 2006 г.
 8 септември 2006 г. – промяна на Закона за допитване до народа (заедно с Минчо Христов); към март 2007 г. проектът не е подложен на гласуване.
 2 ноември 2006 г. – промяна на Наказателния кодекс (заедно с Минчо Христов); към март 2007 г. проектът не е подложен на гласуване.
 20 декември 2006 г. – промяна на Закона за енергетиката (заедно с Минчо Христов); към март 2007 г. проектът не е подложен на гласуване.

Политика 
 За социална политика.
 За връщане на държавата на имотите на Симеон Сакскобургготски, които според нея са незаконно придобити от него.
 Против изпращането на български войници в Ирак.
 Против (със само още четирима гласували) поправките в конституцията, които позволяват на чужденци да закупуват земя в България след 2014 г.
 Против спирането на III и IV блок на АЕЦ Козлодуй. Банкова е единственият депутат, който гласува „против“ договора за присъединяването на България към ЕС. Стела Банкова обяснява, че подкрепя процеса на евроинтеграция на страната, но е гласувала „против“ заради „чл. 30 от договора, според който България се обвързва с окончателното спиране на III и IV блок на АЕЦ-Козлодуй през 2006 г.“ 

През 2006 година се кандидатира за вицепрезидент, заедно с Петър Берон, като двамата получават по-малко от 1% от подадените гласове.

Източници 

Български политици след 1989
Хора от област Враца
Кандидати за вицепрезидент на България